МОРАМО САЧУВАТИ ЗДРАВЉЕ ЂАКА
Ситуација у којој су се ђаци нашли са забраном изласка из куће, за време полицијског часа у току епидемије корона вируса, доводила их је у тешку ситуацију. Ако је још неко из породице добио отказ или се разболео од корона вируса ситуација је постала још много гора. 
Стрес представља природну појаву која настаје када се организам покушава прилагодити неком животном догађају, изазову, ситуацији... Тога је код наставе на даљину, за време епидемије корона вируса, било на претек. Највише су стреса имале породице у којима је више чланова, а један телевизор. Ђаци су морали пратити наставу, а укућани су желели одгледати вести, серију, филм...Ако је више деце у породици па је једно пратило наставу пре подне, а друго после подне нико сем њих није могао ни доћи до малог екрана. При томе није било излазака, сви су били у кући. 
Борба око рачунара је такође била свакодневица. Родитељи су радили од куће, деца писала задатке и учила од куће, а један рачунар. И тако данима. 
Када већ имамо овакво искуство и све ово знамо, надамо се да ћемо следећу школску годину, у којој ово опет може бити реалност, дочекати много спремнији. Сваки ђак би требало да добије свој рачунар, де буде оспособљен за рад на њему како би пратио наставу на даљину. Часове би требало одржавати по распореду као кад иду у школу. Ништа више од тога. Радили би задатке са својим наставницима и мање би сметали осталим укућанима.
Можда делује утопистички да сваки ђак у Србији има свој рачунар али имамо цело лето да размислимо како и на који начин то спровести у дело. Ако не, имаћемо децу која ће бити у појачаном стресу за време одржавања наставе на даљину, а последице ћемо сви осећати у годинама које долазе.

